Danko, Andrej, predseda NR SR (2019-03-26):
Ďakujem. Poprosím v písomnej podobe. Ešte raz zopakujem, sú to procesné návrhy z hľadiska nových návrhov, teda budeme o nich hlasovať ako o nových zaradeniach do programu. Následne po schválení programu sa dostaneme k trom návrhom, teda asi štyrom, k trom návrhom, ktoré tu zazneli, mám tu avizovaný aj štvrtý v písomnej podobe. Takže poprosím, pristúpime k prvému hlasovaniu o návrhu pána poslanca Pavelku, ktorý navrhuje zlúčiť do jedného, do jednej spoločnej rozpravy rozpravu k návrhu zákona poslancov Národnej rady Slovenskej republiky Bugára a Antala na vydanie zákona, tak ako ich ďalej uviedol, zákona 152/95 o potravinách a zákon o ochrane a podpore, rozvoji verejného zdravia. Mám to v písomnej podobe, takže podľa návrhu pána poslanca, prosím, prezentujme sa a hlasujme. (Hlasovanie.) Prítomných 139 poslancov, za 133, proti 5, zdržal sa 1. Konštatujem, že sme uvedený návrh schválili. Pristúpime k hlasovaniu o návrhu poslanca Ondreja Dostála, ktorý navrhuje zmeniť termín prerokovania hlasovania o bode 104, návrh na voľbu kandidátov sudcov Ústavného súdu – nová voľba nasledovne: rokovanie navrhuje v stredu 27. marca 2019 o deviatej a hlasovanie o sedemnástej. Prosím, prezentujme sa a hlasujme. (Hlasovanie.) Prítomných 140 poslancov, za 65, proti 48, zdržalo sa 27. Konštatujem, že sme návrh poslanca Dostála neschválili. Ďalší návrh je návrh pána poslanca Mazureka, ktorý navrhuje uznesenie Národnej rady o vyhlásení eskalácie násilných útokov v spoločnosti spôsobených nečinnosťou a zlyhaním štátnych orgánov. Prosím, prezentujme sa a hlasujme. (Hlasovanie.) Prítomných 118 poslancov, za 27, proti 24, zdržalo sa 51, nehlasovali 16. Konštatujem, že sme návrh neschválili. Pristúpime k návrhu pána poslanca Beblavého, ktorý navrhuje odvolať Martina Glváča z funkcie podpredsedu Národnej rady. Prosím prezentujme sa a hlasujme. (Hlasovanie.) Prítomných 138 poslancov, za 61, proti 69, zdržalo sa 7, nehlasoval 1. Konštatujem, že sme návrh neschválili. Pristúpime k hlasovaniu o návrhu poslanca Sopka, ktorý žiada o zaradenie nového bodu, v ktorom minister životného prostredia László Sólymos predloží do Národnej rady správu o opatreniach, ktorými Slovenská republika reaguje na vážne ohrozenie klimatickej krízy. Prosím, prezentujme sa a hlasujme. (Hlasovanie.) Prítomných 138 poslancov, za 64, proti 22, zdržalo sa 52. Konštatujem, že sme uvedený návrh poslanca Sopka neschválili. Pristúpime k hlasovaniu o návrhu poslanca Fecka, ktorý žiada Národnú radu o zavedenie nového bodu, v ktorom pani Matečná, ministerka pôdohospodárstva a rozvoja vidieka, ktorá poskytne informáciu, ako sa vysporiadala a riešila požiadavky nespokojných agropodnikateľov. Prosím, prezentujme sa a hlasujme. (Hlasovanie.) Prítomných 138, za 66, proti 34, zdržalo sa 38. Konštatujem, že sme návrh pána poslanca neschválili. Pristúpime k hlasovaniu o návrhu pána poslanca Grendela, ktorý žiada o zaradenie bezpečnostnej a obrannej stratégie do programu 43. schôdze Národnej rady s odôvodnením, ktoré uvádzal nasledovne. Prosím, prezentujme sa a hlasujme. (Hlasovanie.) Prítomných 138, za 54, proti 27, zdržalo sa 53, nehlasovali 4. Konštatujem, že sme uvedený návrh pána poslanca neschválili. Pristúpime k návrhu pána poslanca Zsolta Simona, ktorý dal návrh, aby vláda Slovenskej republiky predložila Národnej rade v skrátenom legislatívnom konaní návrh ústavného zákona, ktorým sa ruší udelená amnestia. Aj keď mám pocit, že je procesne nemožné, ale keďže je to váš návrh, dávam hlasovať o predmetnom návrhu. (Hlasovanie.) Prítomných 134 poslancov, za 66, proti 13, zdržalo sa 49, nehlasovali 6. Konštatujem, že sme uvedený návrh pána poslanca Simona neschválili. Prosím, bude nasledovať hlasovanie o návrhu pána poslanca Budaja, ktorý žiada Národnú radu, aby sa uzniesla na tom, že hlasovanie o prerokovaných návrhoch sa uskutoční po každom ukončení bodu programu schôdze. Prosím, prezentujme sa a hlasujme. (Hlasovanie.) Prítomných 140, za 31, proti 65, zdržalo sa 42, nehlasovali 2. (Pozn. red.: návrh nebol schválený.) Pán poslanec, poprosím vás, ak sa dá, nabudúce to podajte v podobe návrhu zmeny zákona, lebo by som o tom nemal dať ani hlasovať. Prosím, pristúpime k návrhu pani poslankyne Zemanovej, ktorá navrhuje, aby Národná rada Slovenskej republiky uložila predsedovi Národnej rady pridel... Aha, prvý návrh bol, aby predseda Národnej rady zaradil doplňujúcu voľbu Rady pozemkového fondu ako posledný bod. Môžem to tak opraviť, lebo je tu tak zmätočne to napísané? Dobre, ak pani poslankyňa súhlasí, tak by sme hlasovali o zaradení tohto bodu o voľbe pozemkového fondu ako posledného bodu tejto schôdze Národnej rady Slovenskej republiky. Prosím, prezentujme sa a hlasujme. (Hlasovanie.) Prítomných 140, za 65, proti 21, zdržalo sa 54. (Pozn. red.: návrh nebol schválený.) Vzhľadom na uvedené o druhom návrhu teda nedám hlasovať. Pristúpime k hlasovaniu o návrhu pána poslanca Hegera, ktorý žiada zaradiť do programovej schôdze odvolanie podpredsedu Národnej rady z výboru Vojenského spravodajstva. Keďže sme o tom v prvej časti návrhu už hlasovali, hlasujeme o tej druhej časti, o ktorej ešte nebolo. Nech sa páči, prosím, prezentujme sa a hlasujme. (Hlasovanie.) Prítomných 138 poslancov, za 53, proti 64, zdržalo sa 20. (Pozn. red.: nehlasoval 1 poslanec.) Konštatujem, že sme uvedený návrh neschválili. Pristúpime k hlasovaniu o návrhu pána poslanca Pašku, ktorý navrhuje zaradiť do programu schôdze č. 43 návrh uznesenia k procesu ratifikácie Dohovoru Rady Európy a predchádzaniu násiliu na ženách a domácemu násiliu a o boji proti nemu Slovenskou republikou na štvrtok o deviatej ako pevný bod. Prosím, prezentujme sa a hlasujme. (Hlasovanie.) Prítomných 134, za 84, proti 24, zdržalo sa 26. Konštatujem, že sme uvedený návrh pána poslanca schválili. Keďže sme hlasovali o všetkých návrhoch, dávam hlasovať o programe schôdze ako celku. Prosím, prezentujme sa a hlasujme. (Hlasovanie.) Prítomných 139, za 107, proti 7, zdržalo sa 24, nehlasoval 1. Konštatujem, že sme program 43. schôdze Národnej rady schválili. Dovolil by som si teda tak výnimočne ešte vyzvať poslancov k schválenému programu, ktorí majú záujem o presunutie bodov alebo iné procedurálne návrhy, resp. zvolanie výborov. Pán poslanec Bastrnák.